b'\n_START_ARTICLE_\nLeandro Dami\xc3\xa3o\n_START_SECTION_\nSeurajoukkueura\n_START_PARAGRAPH_\nDami\xc3\xa3o aloitti jalkapalloilu-uransa paikallisista jalkapalloseuroista, joissa h\xc3\xa4n pelasi keskikentt\xc3\xa4pelaajana. Ennen siirtymist\xc3\xa4\xc3\xa4n Atl\xc3\xa9tico Tubar\xc3\xa3on junioreihin, h\xc3\xa4n k\xc3\xa4vi Atl\xc3\xa9tico Ibiraman testeiss\xc3\xa4, mutta ei tullut viel\xc3\xa4 tuolloin valituksi seuran junioriakatemiaan. T\xc3\xa4ss\xc3\xa4 v\xc3\xa4liss\xc3\xa4 h\xc3\xa4n oli my\xc3\xb6s l\xc3\xa4hell\xc3\xa4 lopettaa koko jalkapallouransa, tarkoituksenaan keskitty\xc3\xa4 enemm\xc3\xa4n perheens\xc3\xa4 tukemiseen. H\xc3\xa4n onnistui kuitenkin vakuuttamaan peliesityksill\xc3\xa4\xc3\xa4n Atl\xc3\xa9tico Tubar\xc3\xa3ossa ja sai n\xc3\xa4in toisen mahdollisuuden Atl\xc3\xa9tico Ibiramaan._NEWLINE_Kes\xc3\xa4ll\xc3\xa4 2009 Dami\xc3\xa3o siirtyi Internacionalin alle 20-vuotiaiden joukkueeseen, jossa h\xc3\xa4n voitti kolme pokaalia. Sielt\xc3\xa4 h\xc3\xa4n sai kutsun seuran reservijoukkueeseen ja hieman t\xc3\xa4m\xc3\xa4n j\xc3\xa4lkeen edustusjoukkueeseen. Aikuisten tasolla h\xc3\xa4n voitti ensimm\xc3\xa4isen pokaalinsa elokuussa 2010, kun joukkue kaatoi meksikolaisen Guadalajaran Copa Libertadoresin loppuottelussa.\n_START_SECTION_\nMaajoukkueura\n_START_PARAGRAPH_\nDami\xc3\xa3o sai ensimm\xc3\xa4isen kutsunsa Brasilian maajoukkueeseen maaliskuussa 2011 pelattavaan yst\xc3\xa4vyysotteluun Skotlantia vastaan. H\xc3\xa4n teki ensiesiintymisens\xc3\xa4 maajoukkueessa samaisessa ottelussa, joka p\xc3\xa4\xc3\xa4ttyi Brasilian 2\xe2\x80\x930-voittoon. Ensimm\xc3\xa4isen maalinsa maajoukkueessa Dami\xc3\xa3o teki 5. syyskuuta 2011 yst\xc3\xa4vyysottelussa Ghanaa vastaan.'